Znanstveno-raziskovalno središče Koper

Garibaldijeva ul. 1

6000 Koper – Capodistria

**Zadeva: Vabilo na strokovno usposabljanje »S Tilko do bralne kulture in nenasilnega sporazumevanja«**

Spoštovani ravnatelji in ravnateljice, učitelji in učiteljice,

Znanstveno-raziskovalno središče (ZRS) Koper organizira enodnevno strokovno KATIS usposabljanje **za osnovnošolske in srednješolske učitelje slovenščine**, ki bo potekalo **24. aprila 2024** v prostorih ZRS v Kopru.

Program profesionalnega usposabljanja zajema predavanja in delavnice, ki bodo učiteljice in učitelje usposobile za poučevanje po metodah učnega modela TILKA (*Teaching Interculturality through Language and Literature for Conflicts Avoidance,* Mikolič 2015). Odgovorili bomo na vprašanja: zakaj in kako sočasno poučevati jezik in književnost pri pouku slovenščine, s katerimi metodami poučevati jezikovne vzorce, značilne za učinkovito in nenasilno komunikacijo, kako na podlagi umetnostnih in neumetnostnih besedil in v okviru učnih načrtov obravnavati medkulturne vsebine pri pouku slovenščine ter kako pri učencih spodbujati samostojno raziskovanje in kritično zavest.

Udeleženci bodo spoznali metode za spodbujanje motivacije za branje, učenje jezika in slovnice ter razvijanje bralne, sporazumevalne in medkulturne zmožnosti pri pouku slovenščine in jih aktivno preizkusili s pomočjo učbeniških gradiv *S Tilko v svet slovenščine*. Vsak bo po usposabljanju prejel priročnik za učitelje *S Tilko v svet jezika* s teoretičnimi izhodišči modela in učbenik, ki ga bo lahko nadalje uporabljal pri svojem delu z učenci.

Prijave potekajo do **17. aprila 2024** preko sistema Katis na povezavi: <https://paka3.mss.edus.si/Katis/ProgramPrijava.aspx?ID=8011&A=detailKP>.

Lepo vabljeni, da se nam pridružite v pomladnem Kopru!

red. prof. dr. Vesna Mikolič, vodja programa

